SKRIFTLIG FORESPØRGSEL E-3546/02

af Michel-Ange Scarbonchi (GUE/NGL) til Rådet

(11. december 2002)

Om: Oprettelse af et europæisk kystvagtværn

Efter Erikas forlis vidner olieudslippet fra tankskibet Prestige den 19. november 2002 ud for Galiciens kyst i Spanien om, at der fortsat er utilstrækkelig kontrol og overvågning af skibe til havs.

Rådet bør reagere så hurtigt som muligt på sådanne økologiske katastrofer. Den beslutning, der blev truffet på topmødet mellem Frankrig og Spanien i Malaga, om i overensstemmelse med artikel 56 i FN's havretskonvention at begrænse adgangen til den eksklusive økonomiske zone for de farligste olietankskibe til mindst 200 sømil (360 kilometer) fra kysterne, skaber håb.

Alligevel kræver det drama, som ethvert olieudslip udgør for de berørte indbyggere og lokalsamfund, samt konsekvenserne for miljøet og de økonomiske aktiviteter så som havet og turismen, at der på europæisk plan udarbejdes nye regler for transport af farligt gods og nye kontrolforanstaltninger.

Forsigtighedsprincippet leder nu tanken hen på indsættelsen af et reelt europæisk havpoliti. Med oprettelsen af et europæisk kystvagtværn ville overholdelsen af søfartsreglerne kunne kontrolleres mere effektivt.

Talrige argumenter taler for en ny administrativ enhed, som Europa-Parlamentet ville kunne føre kontrol med og EU-landenes søfartsmyndigheder have ansvar for. Det ville være et stærkt budskab at sende ud til det maritime Europa på tærskelen til den kommende udvidelse af Den Europæiske Union. Hvad mener Rådet om dette?

Kan Rådet udarbejde forslag, der kan anvendes som fælles basis for en plan for den europæiske kamp for maritim sikkerhed, og som lægger vægt på en skarp kontrol af skibe til havs?

Svar

(4. marts 2003)

1. Rådet er enigt med det ærede medlem i, at der helt klart er behov for, at EU optræder samlet i den situation, der er opstået som følge af de nævnte havarier. Det er den holdning, Rådet har gentaget og argumenteret for igen og igen. Rådet erindrer navnlig om, at det den 20. december enstemmigt vedtog en forordning om særforanstaltninger for at yde erstatning til den spanske fiskeri-, skaldyrs- og akvakultursektor for de tab, olieudslippet fra Prestige har forårsaget. Kommissionen forelagde sit forslag den 19. december. Europa-Parlamentet afgav udtalelse samme dag. Målet med forslaget er med et bidrag fra Fællesskabet at gøre det lettere at yde erstatning for skaderne. Der ydes økonomisk støtte gennem omfordeling af midler, herunder omprogrammering af den spanske andel (ca. 80 mio. EUR) af det finansielle instrument til udvikling af fiskeriet (FIUF). En del af budgetmidlerne (ca. 30 mio. EUR) til omstilling af de spanske fartøjer, der indtil 1999 var afhængige af fiskeriaftalen med Marokko, vil også blive anvendt til erstatning for de pågældende skader.

2. På samlingen den 19. december 2002 vedtog Rådet følgende erklæring:

På baggrund af olietankskibet Prestiges alvorlige ulykke ud for Spaniens nordvestkyst udtrykker Rådet tilfredshed med, at der tages skridt til en hurtig vedtagelse af udkastet til rammeafgørelse om strafferetlig beskyttelse af miljøet.

I denne forbindelse noterer Rådet sig konklusionerne om søfartssikkerhed/havforurening fra Det Europæiske Råds møde den 12.-13. december 2002, hvorefter Det Europæiske Råd ser med tilfredshed på den indsats, Kommissionen har gjort for at imødegå følgerne af dette forlis, og på Kommissionens intention om at undersøge behovet for yderligere specifikke foranstaltninger, bl.a. spørgsmål vedrørende ansvar og dermed forbundne sanktioner. I fuld sammenhæng med de foranstaltninger, der skal overvejes i overensstemmelse med Fællesskabets beføjelser med hensyn til beskyttelse af transportsikkerheden(1) og miljøbeskyttelse(2), bør Rådet overveje supplerende foranstaltninger med henblik på øget strafferetlig beskyttelse af miljøet, især havene.

3. For så vidt angår oprettelse af en europæisk kystvagt tilkommer det ikke Rådet at fremsætte synspunkter om spørgsmål, der er forelagt for Konventet om Den Europæiske Unions Fremtid, eller om forslag, der drøftes af konventet.

(1) Konklusioner fra Rådet (transport) (6. december 2002).

(2) Konklusioner fra Rådet (miljø) (10. december 2002).